KOMISIJOS SPRENDIMAS
2007 m. vasario 26 d.
kuriuo leidžiama laikinai nesilaikyti Europos Parlamento ir Tarybos reglamento (EB) Nr. 2037/2000 dėl ozono sluoksnį ardančių medžiagų 4 straipsnio 3 dalies ir 5 straipsnio 1 dalies nuostatų, susijusių su fluoropolimerų gamybai skirtų HCFC-225cb naudojimu ir pateikimu į rinką
(pranešta dokumentu Nr. C(2007) 556)
(Tik tekstas anglų kalba yra autentiškas)
(2007/139/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. birželio 29 d. Europos Parlamento ir Tarybos reglamentą (EB) Nr. 2037/2000 dėl ozono sluoksnį ardančių medžiagų (1), ypač į jo 5 straipsnio 7 dalį,
kadangi:
(1)
Pagal Reglamentą (EB) Nr. 2037/2000 hidrochlorfluorangliavandenilius (HCFC) draudžiama naudoti ir pateikti į rinką.
(2)
2006 m. vasario 14 d. Jungtinės Karalystės kompetentingos institucijos bendrovės „AGC Chemicals Europe, Ltd.“ vardu paprašė leisti taikyti išimtį iki 2010 m. gruodžio 31 d. pagal Reglamento (EB) Nr. 2037/2000 5 straipsnio 7 dalį.
(3)
Bendrovė „AGC Chemicals Europe, Ltd.“ (toliau - ASAHI) yra fluorintos etileno tetrafluoretileno dervos (toliau - ETFE), kuri yra naudojama kaip elektros laidų izoliacinė medžiaga ir žaliava gaminant plėveles, tiekėja. Bendrovės ASAHI atliktu išsamiu moksliniu tyrimu, kuriuo buvo siekiama HCFC-225cb surasti alternatyvią medžiagą, kuri neardytų ozono, buvo padaryta didelė pažanga. Metanolis siūlomas kaip alternatyvi medžiaga, tačiau procesas reikalauja, kad prieš pakeičiant HCFC-225cb metanoliu, reikia atlikti tolesnius mokslinius tyrimus ir taikomąją veiklą. Dabartinio proceso metu HCFC-225cb yra perdirbami, o HCFC-225cb liekanos utilizuojamos. Nuotėkis į atmosferą sumažinamas iki minimumo.
(4)
Komisija išsamiai išnagrinėjo bendrovės ASAHI aprašytiems tikslams skirtos fluoropolimerų gamybos techninius ir ekonominius aspektus, ir nustatė, kad šiuo metu nėra techniniu ir ekonominiu požiūriu prieinamos alternatyvios medžiagos ar technologijos ir kad laikinas HCFC-225cb naudojimas ir toliau lieka būtinas šiuo konkrečiu atveju. Todėl turėtų būti leidžiama taikant laikiną išimtį naudoti ir pateikti į rinką HCFC-225cb.
(5)
Prašydama išimties, bendrovė ASAHI pasiūlė alternatyvią medžiagą ir įsipareigojo įdiegti tą alternatyvią medžiagą prieš pasibaigiant išimties taikymo laikotarpiui. Todėl kompetentinga institucija turėtų pateikti ataskaitą apie atitinkamos alternatyvios medžiagos taikymo rezultatus. Turėtų būti numatytas Jungtinės Karalystės įsipareigojimas stebėti tą įgyvendinimą ir išimties taikymo pabaigą, jei ta alternatyva bus visiškai įgyvendinta.
(6)
Reglamento (EB) Nr. 2037/2000 16 straipsniu reikalaujama utilizuoti ozono sluoksnį ardančias medžiagas. Pagal šį straipsnį, proceso metu likę HCFC-225cb yra išgaunami iš 16 straipsnyje nurodytų įrenginių ir utilizuojami. Todėl jie neturėtų būti pateikti į EB rinką, bet tuo metu sugrąžinti gamintojui, kaip numatė bendrovė ASAHI.
(7)
Šiuo sprendimu nustatytos priemonės atitinka Reglamento (EB) Nr. 2037/2000 18 straipsniu įsteigto Komiteto nuomonę,
PRIĖMĖ ŠĮ SPRENDIMĄ:
1 straipsnis
Nukrypstant nuo Reglamento (EB) Nr. 2037/2000 4 straipsnio 3 dalies ir 5 straipsnio 1 dalies, Jungtinei Karalystei suteikiamas leidimas leisti bendrovei „AGC Chemicals Europe, Ltd.“ (ASAHI) iki 2010 m. gruodžio 31 d. naudoti ir pateikti į rinką HCFC-225cb kaip etileno tetrafluoretileno dervos gamyboje naudojamą grandinės perdavos agentą ir papildomą tirpiklį.
Leidžiamas HCFC-225cb kiekis neviršija 2,1 ODP tonos.
2 straipsnis
Ne vėliau kaip 2008 m. birželio 30 d. Jungtinė Karalystė pateikia ataskaitą apie bendrovės ASAHI siūlomos alternatyvios medžiagos turėjimą ir galimybes ją naudoti. Atsižvelgdama į šią ataskaitą, Komisija svarstys 1 straipsnyje nurodyto, HCFC-225cb naudojimui ir pateikimui į rinką skirto laikotarpio sutrumpinimo galimybę.
Jei ta alternatyvi medžiaga bus naudojama kaip HCFC-225cb pakaitalas prieš 2010 m. gruodžio 31 d., 1 straipsniu suteiktas leidimas taikyti išimtį nustos galiojęs nuo tos datos, kai ta alternatyvi medžiaga bus tokiu būdu panaudota.
3 straipsnis
Jungtinė Karalystė užtikrina, kad baigiantis išimties taikymo laikotarpiui ASAHI utilizuoja visą proceso metu likusį HCFC-225cb.
4 straipsnis
Šis sprendimas skirtas Jungtinei Didžiosios Britanijos ir Šiaurės Airijos Karalystei.
Priimta Briuselyje, 2007 m. vasario 26 d.